Dušo moja / Nana
Dušo moja / Nana peta je singl ploča sarajevskog kantautora Kemala Montena. Objavila ga je 1973. godine nekadašnja izdavačka kuća Jugoton iz Zagreba. Za naslovnu pjesmu "Dušo moja" muziku je komponirao Kemal Monteno, pisac teksta je Zvonimir Golob, a aranžman je uradio Đorđe Novković. Ova antologijska ljubavna pop pjesma komponirana je u stilu šansone, a prvi put je izvedena te godine na festivalu Vaš šlager sezone. Osim kvalitetnog pjevanja Kemala Monteno, u ovoj pjesmi posebno su se istakli gudači. Uvrštena je na njegovu prvu LP ploču "Muziko, ljubavi moja". Na B strani singl ploče je pjesma pod nazivom "Nana" za koju je muziku i tekst napisao Kemal Monteno, a aranžman je uradio Ismet Arnautalić. Pjevanje Kemala Montena u obje pjesme pratio je Revijski orkestar Radiotelevizije Sarajevo pod dirigentskom palicom Esada Arnautalića. Pjesme na ovoj singl ploči postigle su veliki uspjeh kod tadašnje publike i postale su nezaobilazne pjesme na koncertima Kemala Montena. On je zahvaljujući svom prepoznatljivom glasu i pjevanju u stilu francuske šansone, te laganijem pop i šlager stilu, nastavio muzički pravac koji će slijediti tokom cijele njegove muzičke karijere. Sa ovim muzičkim izdanjem Kemal Monteno je potvrdio da je zajedno sa Jadrankom Stojaković najznačajniji predstavnik ove vrste muzike na sarajevskoj pop rok sceni.